Ekhva aloittaa vuoden 2026 uusin tavoittein ja uudella organisaatiomallilla

Etelä-Karjalan hyvinvointialue (Ekhva) aloittaa vuoden 2026 uudistuneella organisaatiolla. Asiakkaalle tämän on tarkoitus näkyä entistä paremmin kohdentuvina palveluina.

– Aluevaltuustomme on linjannut strategian kärjiksi kohtaavat ja vaikuttavat palvelut sekä osaavan ja motivoituneen Etujoukkueen. Meidän tehtävämme on näiden kärkien kautta kohdentuvin toimenpitein lisätä eteläkarjalaisten terveyttä, toimintakykyä ja turvaa, hyvinvointialuejohtaja Sally Leskinen sanoo.

Miksi uudistamme?

– Olemme kuulleet asiakkailta ja omilta asiantuntijoiltamme viestejä, jotka kertovat palvelujärjestelmän pirstaleisuudesta. Yksi asiakas kuvasi arkeaan näin: hänellä on pahvitaulu, johon on kirjoitettu eri puhelinnumeroita – ja kun apua tarvitaan, hän soittaa niitä yksitellen läpi. Asiakas asioi erikoissairaanhoidossa, yksityisellä ja sosiaalihuollossa, mutta ei tiedä, kenen kanssa kokonaisuudesta pitäisi puhua, asiakkuusjohtaja Jarno Mäkinen kertoo.

Asiantuntijamme ovat nostaneet esiin toisen ongelman: asiakkaat ja potilaat päätyvät joskus väärään paikkaan väärään aikaan. Joillekin annetaan raskaita hoitoja, joiden vaikuttavuus on vähäinen, ja palveluita ei ole järjestetty oikein. Tämä aiheuttaa turhaa työtä, kustannuksia ja ennen kaikkea pettymyksiä asiakkaalle.

Ratkaisuna asiakkuuskehä – yksi yhteydenotto, selkeä vastuu

Näihin haasteisiin vastaamme organisaatiouudistuksella, jossa muodostamme asiakkuuskehän. Sen tarkoitus on yksinkertainen mutta merkityksellinen:

- Asiakas saa tarvitsemansa tuen ja palvelut oikeaan aikaan, yhdellä yhteydenotolla ja ilman turhaa viivettä. Hän ei jää yksin ongelmiensa kanssa, sillä hänellä on nimetty vastuuhenkilö, joka kulkee asiakkaan rinnalla ja vie asiaa eteenpäin.

Käynnistämme alkuvuodesta kaksi kärkiprojektia:

Yksi hyvinvointiasema siirtyy ensimmäisenä pilottina asiakkuuskehälle, ja etulinjan asiakkuuden hallintaa yhdistetään ensimmäisenä sosiaalihuolto ja hoidon jatkuvuustiimi. Etenemme askel kerrallaan kohti uutta.

Sosiaalihuollon palveluntarpeen prosessi yhtenäistetään, jotta asiakkaan polku on sujuva ja ennakoiva.

Moniammatillinen yhteistyö ei ole päämäärä, vaan keino varmistaa, että asiakkaalle ei tuoteta palveluita, joiden vaikutukset jäävät vähäisiksi.

Uusi organisaatiomalli julkaistu

Muuttuvat toimintatavat vaativat koko organisaatiorakenteen uudistamista. Vanhan päälle ei voida rakentaa uutta.

Loppuvuonna käytyjen yt-neuvottelujen jälkeen toiminta jatkuu 1.1.2026 uudistuneella organisaatiomallilla

Jatkossakin toimialueita on Ekhvassa kolme: sote-toimialue, pelastuspalvelut ja yhteiset palvelut.

Eli Ekhvalla on vain yksi sosiaali- ja terveydenhuollon toimialue, ja se jakautuu sote-palveluihin ja asiakkuuskehään, jotka muodostavat yhdessä ko. toimialueen. Ennen sosiaali- ja terveyspalvelut olivat eri toimialueilla.

Uuden organisaation rakenne ja vastuuhenkilöt (johtajat ja päälliköt) on julkaistu Ekhvan verkkosivuilla. Voit tutustua materiaalin tämän linkin kautta.

Lisätietoja:

Sally Leskinen, hyvinvointialuejohtaja, sally.leskinen@ekhva.fi p. 0400 497 418

Jarno Mäkinen (asiakkuuskehä), asiakkuusjohtaja, jarno.makinen@ekhva.fi, p, 040 801 8541

Eva Pihlamaa-Tuononen (sote-palvelut), sosiaali- ja terveydenhuollon toimialuejohtaja, puh. 040 194 3312, eva.pihlamaa-tuononen@ekhva.fi

Muokattu 5.1.2026: Tarkennettu kakkosjuttua organisaatiomallista toimialueiden osalta. Korjattu toimiala toimialueeksi.